Beurtkrag tot Vrydag ingestelArgieffoto Fase 2-beurtkrag sal vanaf Woensdag 10:00 tot Vrydag 22:00 geld. Eskom het dié droewige nuus Dinsdagaand in ’n verklaring aangekondig. Luidens die verklaring word die kragvoorsiener genoodsaak om beurtkrag in te stel weens verdere onderbrekings van die opwekkingseenhede by die Majuba- en Arnot-kragstasie, asook vertragings met die terugkeer van opwekkingseenhede na diens by die Arnot- en Tutuka-kragstasie. Eskom sê voorts noodopwekkingsreserwes is die afgelope paar dae gebruik om beurtkrag bedags te vermy. Die reserwes is intussen uitgeput wat die beskikbare kapasiteit verminder. “Dit is dus nodig om beurtkrag deurlopend tot Vrydag 22:00 in te stel om die noodreserwes weer aan te vul. “In hierdie stadium is 13 601 MW weens kragonderbreking nie beskikbaar nie, terwyl nog 1 330 MW weens beplande instandhoudingswerk uit die netwerk gehaal is. “Eskom se spanne werk hard daaraan om opwekkingseenhede weer in diens te stel en die noodreserwes aan te vul.”